ኢትዮጵያና ኩዌት ግንኙነታቸውን ይበልጥ ለማጠናከረ እየሰሩ መሆኑ ተገለጸ
የውጭ ጉዳይ ሚኒስትር ዲኤታ ወይዘሮ ሂሩት ዘመነ ከኩዌት ረዳት የውጭ ጉዳይ ሚኒስትር ዲኤታ ሀመድ አል መሻ የሁለቱ ሃገራት ግንኙነትን ማጠናከር በሚቻልባቸው ጉዳዮች ዙሪያ ተወያዩ።ወይዘሮ ሂሩት ሁለቱ ሃገራት ረጅም ዘመን ያስቆጠረ ታሪካዊ ግንኙነትና ትብብር እንዳላቸው ጠቅሰው፥ የሃገራቱን ህዝቦች ጥቅም ለማሳደግ ይህን ትብብር በንግድና ኢንቨስትመንት እንደሚያጠናክሩም ገልጸዋል።የኩዌት ባለሃብቶች በኢትዮጵያ በሚገኙ ምቹ የኢንቨስትመንት አማራጮች በተለይም በማምረቻና በግብርናው ኢንዱስትሪ ዘርፍ ቢሰማሩ ውጤታማ እንደሚሆኑም ተናግረዋል።ኩዌት ለኢትዮጵያ ልማት እያደረገች ላለው ድጋፍም ሚኒስትር ዲኤታዋ ምስጋናቸውን አቅርበዋል።የኩዌት ረዳት የውጭ ጉዳይ ሚኒስትር ዲኤታ ሀመድ አል መሻን በበኩላቸው፥ በኢትዮጵያ እየተካሄደ ያለውን ሁሉን አቀፍ ለውጥ አድንቀዋል።ሃገራችውም ከኢትዮጵያ ጋር ያላትን ግንኙነት በንግድና ኢንቨስትመንት ይበልጥ ለማጠናከር እየሰራች መሆኑንም አንስተዋል።በሁለቱ ሃገራት መካከል ያለውን ግንኙነት ለማጠናከርም የሚኒስትሮች የጋራ ኮሚሽን ስብሰባ በሰኔ ወር በአዲስ አበባ ለማካሄድ ዝግጅት እየተደረገ ነው ማለታቸውን ከውጭ ጉዳይ ሚኒስቴር ቃል አቀባይ ፅህፈት ቤት ያገኘነው መረጃ ያመላክታል።